text: Den første stork fløj mod nord 
  14 marts 2011 kl. 06.37
  Årets første stork er blevet set nær Horsens og på Fyn. Det kan være storken Nina, der blev udruget i Danmark i 2009.
  I weekenden fik Danmark årets første stork at se. Milde sydlige vinde førte forårsbebuderen over alle til vore breddegrader, men det er for tidligt at sige, om om den bliver her i landet.
  
  Set to steder
  Storken blev set og fotograferet både i Avlby med Middelfart lørdag og i Bleld ved Horsens søndag. Måske er det den samme fugl. En hvid ring over knæet på storken ved Horsens kan betyde, at det er en dansk fugl, opvokset i Gundsølille ved Roskilde. 
  - Storken blev sidst observeret i Danmark i september 2010, da den trak sydpå med en større flok skånske storke, siger ornitologen Jess Frederiksen på storke-entusiasternes hjemmeside, som der er link til i denne artikel.
  
  Eneste overlevende
  - Men storken, der i øvrigt har det borgerlige navn Nina og er den eneste overlevende danske storkeunge i 2009, har åbenbart valgt at lægge vejen forbi Horsens, fortæller Jess Frederiksen.
  Storken fortsatte i rask tempo i løbet af søndagen. Midt på eftermiddagen nåede den helt til Vestbjerg nord for Aalborg.
  
  Også en stork ved Rejsby
  Men ebn stork er også set i Vadehavs-området. Jørn Petersen skriver til jv.dk: 
  Jeg så en stork cirka to kilometer syd for Rejsby i går, sidst på eftermiddagen, den lettede fra en lille skov, hvor den havde grene/pinde med. Storken lettede imens jeg kørte forbi, den var ca. 100 meter inde på marken ved en lille skov.
  Grene og pinde i næbbet? Hvad bruger den grene og pinde til? Måske er der endelig en stork, der slår sig ned i nærheden af Ribe. Eller måske i Ribe?
  link til storkene - hjemmesiden for storke-entusiaster
  